Joventut organitza una visita a Aquarama el mes vinent d'agost
14 de juliol de 2023

L'Ajuntament de l'Eliana ha organitzat una eixida al parc aquàtic Aquarama per a el mes vinent d'agost, dirigit a les i els joves elianers d'entre 14 i 30 anys, amb l'objectiu d'oferir una programació d'oci alternativa i saludable durant l'estiu.

La cita serà dijous 10 d'agost i es prolongarà des de les 9 del matí fins a les 20 hores. El transport d'anada i tornada serà gratuït i, per aquest motiu, les places són limitades. El preu de l'entrada és de 25 € amb carnet jove, que s'abonarà a la taquilla del parc al moment de l'accés.

Aquarama Benicàssim, a Castelló és el parc aquàtic més divertit del Mediterrani. Un espai d'oci en el qual l'aigua és l'única protagonista i on, a més, es pot degustar el millor gofre del món. Aquest parc compta amb multitud d'atraccions per a totes les edats, entre les quals es troben el 10é tobogan d'aigua més alt del món.

Les persones interessades a participar han d'inscriure's a través del formulari habilitat a aquest efecte abans del dijous 27 de juliol. Els menors entre 14 i 16 anys hauran d'anar acompanyats per un adult. Per a rebre més informació o consultar dubtes la ciutadania pot contactar amb el 962 75 80 30 (extensions 163 o 121) o escriure a elijove@leliana.es.

Juan Espinosa, regidor de l'àrea, ha animat a participar en aquesta refrescant cita, que buscarà fomentar l'activitat d'oci a l'aire lliure i la relació entre iguals enmig de divertits jocs aquàtics.